**Ministru kabineta noteikumu projekta „Grozījums Ministru kabineta 2010. gada 6. aprīļa noteikumos Nr. 343 „Noteikumi par lielgabarīta un smagsvara pārvadājumiem”” sākotnējās ietekmes novērtējuma ziņojums (anotācija)**

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Ministru kabineta noteikumu projekts „Grozījums Ministru kabineta 2010. gada 6. aprīļa noteikumos Nr. 343 „Noteikumi par lielgabarīta un smagsvara pārvadājumiem”” (turpmāk – projekts) izstrādāts atbilstoši Ministru kabineta 2016. gada 9. augusta sēdes protokollēmuma (prot. Nr. 39 47.§) 3.3. apakšpunktam, saskaņā ar kuru Satiksmes ministrijai sadarbībā ar Finanšu ministriju uzdots izstrādāt grozījumus Ministru kabineta 2010. gada 6. aprīļa noteikumos Nr. 343 “Noteikumi par lielgabarīta un smagsvara pārvadājumiem” (turpmāk – Noteikumi Nr. 343), nosakot, ka atļaujas dalāmu kokmateriālu un lauksaimniecības produkcijas lielgabarīta un smagsvara kravu pārvadāšanai ar specializētiem lielgabarīta un smagsvara transportlīdzekļiem tiek izsniegtas uz noteiktu laiku. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Saskaņā ar Noteikumu Nr. 343 36. punktu atļaujas dalāmu kokmateriālu un lauksaimniecības produkcijas lielgabarīta un smagsvara kravu pārvadāšanai ar specializētajiem lielgabarīta un smagsvara transportlīdzekļiem uz noteiktu laiku (līdz 12 mēnešiem) izsniedz, pamatojoties uz sertifikātu, ja mehāniskais transportlīdzeklis vai tā sastāvs kopā ar kravu atbilst šādiem nosacījumiem:1) faktiskā masa nepārsniedz 52 t;2) faktiskā maksimālā ass slodze atbilst Ceļu satiksmes noteikumu 2. pielikumā minētajiem lielumiem;3) kopējais garums atbilst Ceļu satiksmes noteikumu 2. pielikumā minētajiem lielumiem, izņemot gadījumus, ja transportlīdzeklis veic nedalāmu (garumā nesadalītu) kokmateriālu pārvadājumu, – tad pieļaujamais transportlīdzekļa garums nedrīkst pārsniegt 22 m;4) platums atbilst Ceļu satiksmes noteikumu 2. pielikumā minētajiem lielumiem;5) augstums no brauktuves virsmas nepārsniedz 4,20 m.Iespēja izsniegt atļauju lielgabarīta un smagsvara kravu pārvadāšanai uz noteiktu laiku (līdz 12 mēnešiem) paredzēta arī Noteikumu Nr. 343 9.punktā (ja transportlīdzeklim saskaņā ar veicamo darbu specifiku nepieciešams pārvadājumu veikt bieži un atkārtoti) un 40. punktā (dolomīta akmens un cementa lielgabarīta un smagsvara kravu pārvadāšanai ar lielgabarīta un smagsvara transportlīdzekļiem). Valsts policija, veicot kontroles, ir konstatējusi, ka aptuveni 16% gadījumu autoceļu lietošanas nodeva nav samaksāta normatīvajos aktos noteiktajā kārtībā, kas ir būtisks pārkāpumu skaits. Turklāt ir konstatējams recidīvs un daļa autovadītāju ir sodīti pat 3 un 4 reizes. Kontroļu rezultāti parāda, ka nodevas apmaksu pārsvarā neveic vietējie pārvadātāji (aptuveni 4 reizes biežāk nekā ārvalstu pārvadātāji). Satiksmes ministrijas eksperti, veicot valsts autoceļu ikdienas uzturēšanas darbu pārbaudes visā Latvijas teritorijā, ir pārbaudījuši autoceļu lietošanas nodevas nomaksu uz valsts galvenajiem autoceļiem un konstatējuši, ka liela daļa autovadītāju, it sevišķi attālāk no Rīgas, nav samaksājuši autoceļu lietošanas nodevu. Ņemot vērā, ka sods līdz 2016.gada 31.decembrim bija nesamērīgi zems, ievērojama daļa autopārvadātāju nemaksāja autoceļu lietošanas nodevu, jo viņiem izdevīgāk samaksāt sodu, nekā samaksāt autoceļu lietošanas nodevu visam gadam. To pierāda arī tas, ka 2015. gadā ieņēmumi no autoceļu lietošanas nodevas bija tikai 70% no prognozētajiem, 2016.gadā situācijas uzlabojums bija neliels.Parasti Noteikumu Nr. 343 9., 36. un 40.punktā minēto lielgabarīta un smagsvara pārvadājumu atļauju izsniedz uz gadu, tostarp, lai pārvietotos arī pa tiem valsts autoceļu posmiem, par kuriem maksājama autoceļu lietošanas nodeva, un šo pārvadājumu specifika ir, ka tie tiek veikti regulāri. Līdz ar to, ņemot vērā minēto pārvadājumu specifiku, lielgabarīta un smagsvara atļaujas izsniegšana būtu sasaistāma ar autoceļu lietošanas nodevas samaksu ne tikai dalāmu kokmateriālu un lauksaimniecības produkcijas lielgabarīta un smagsvara kravu pārvadāšanā, bet arī Noteikumu Nr. 343 9. un 40.punktā minēto pārvadājumu veikšanā. Līdz ar to Satiksmes ministrija ir izstrādājusi grozījumus Noteikumos Nr. 343, nosakot, ka atļaujas tādu lielgabarīta un smagsvara kravu pārvadāšanai, kurus nepieciešams veikt regulāri, izsniedz uz noteiktu laiku (līdz 12 mēnešiem, bet ne ilgāk par termiņu, līdz kuram par konkrēto transportlīdzekli ir apmaksāta autoceļu lietošanas nodeva, ja atļaujā norādītais maršruts ietver autoceļu posmus, par kuru lietošanu maksājama autoceļu lietošanas nodeva). Gadījumos, ja pārvadātājam nav nepieciešams pārvietoties pa valsts autoceļu posmiem, par kuriem maksājama autoceļu lietošanas nodeva, lielgabarīta vai smagsvara pārvadājumu atļaujas sadaļā “Maršruts (autoceļu (ielu) nosaukumi, autoceļu numuri vai vietu nosaukumi)” tiks norādīts, ka nav atļauta pārvietošanās pa šiem posmiem.Lielgabarīta un smagsvara atļaujas izdošanu vienreizēja pārvadājuma veikšanai nav samērīgi sasaistīt ar autoceļu lietošanas nodevas samaksu, ņemot vērā, ka pārvadātājs, pieprasot atļauju var nezināt precīzu diennakts stundu, kad šis pārvadājums tiks veikts. Savukārt attiecībā uz transportlīdzekļiem, kuriem tiek izsniegta beztermiņa lielgabarīta un smagsvara pārvadājumu atļauja atbilstoši Noteikumu Nr. 343 10.punktam, nav iespējama prasība par autoceļu lietošanas nodevas samaksu, saņemot lielgabarīta un smagsvara pārvadājumu atļauju, jo autoceļu lietošanas nodevu saskaņā ar Ministru kabineta 2014.gada 26. maija noteikumu Nr. 272 “Autoceļu lietošanas nodevas maksāšanas, iekasēšanas un administrēšanas kārtība” 4. punktu var samaksāt ne vairāk kā divus gadus uz priekšu.Izsniedzot smagsvara un lielgabarīta pārvadājumu atļaujas, VAS “Latvijas Valsts ceļi”, ievadot transportlīdzekļa reģistrācijas numuru tīmekļa vietnē <https://www.lvvignette.eu/#middle:cmd=validating>, varēs pārliecināties, vai par konkrēto transportlīdzekli ir samaksāta autoceļu lietošanas nodeva.Prasība, ka lielgabarīta un smagsvara pārvadājumu atļaujas lielgabarīta un smagsvara kravu pārvadājumiem, kurus nepieciešams veikt regulāri, izsniedz uz periodu, par kuru ir samaksāta autoceļu lietošanas nodeva, veicinās to, ka retāk tiks veikti Latvijas Administratīvo pārkāpumu kodeksa 149.40 panta pārkāpumi, neveicot autoceļu lietošanas nodevas samaksu. |
| 3. | Projekta izstrādē iesaistītās institūcijas | Satiksmes ministrija, valsts akciju sabiedrība „Latvijas Valsts ceļi”. |
| 4. | Cita informācija | Nav. |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | 1. Lielgabarīta un smagsvara kravu pārvadātāji, kuriem saskaņā ar veicamo darbu specifiku nepieciešams pārvadājumu veikt bieži un atkārtoti.2. Dalāmu kokmateriālu (apaļkoku, šķeldas, koksnes gabalatlieku, mizu un skaidu) lielgabarīta un smagsvara kravu pārvadātāji.3. Dalāmu lauksaimniecības produkcijas (graudu, rapša, kartupeļu un svaigpiena) lielgabarīta un smagsvara kravu pārvadātāji.4. Dalāmu dolomīta akmens un cementa lielgabarīta un smagsvara kravu pārvadātāji.5. VAS “Latvijas Valsts ceļi”. |
| 2. | Tiesiskā regulējuma ietekme uz tautsaimniecību un administratīvo slogu | Nosakot prasību, ka atļauju lielgabarīta un smagsvara kravu pārvadāšanai pa ceļu posmiem, par kuru lietošanu maksājama autoceļu lietošanas nodeva, izsniegs uz laiku, kas nav ilgāks par termiņu, līdz kuram par konkrēto transportlīdzekli ir samaksāta autoceļu lietošanas nodeva, pārvadātāji būs motivētāki samaksāt autoceļu lietošanas nodevu, kas pozitīvi ietekmēs tautsaimniecību, jo palielināties autoceļu lietošanas nodevas ieņēmumi.Ņemot vērā Ministru kabineta 2014.gada 26. maija noteikumu Nr. 272 “Autoceļu lietošanas nodevas maksāšanas, iekasēšanas un administrēšanas kārtība” 4. punktu, saskaņā ar kuru autoceļa lietošanas nodevas spēkā stāšanās sākuma datums nedrīkst būt tālāks par vienu gadu, skaitot no maksājuma veikšanas dienas, personām, kas vēlēsies saņemt atļauju lielgabarīta un smagsvara kravu pārvadāšanai uz maksimālo termiņu (gadu), būs iespēja samaksāt autoceļu lietošanas nodevu arī par nākamo periodu.  |
| 3. | Administratīvo izmaksu monetārs novērtējums | Projekts šo jomu neskar. |
| 4. | Cita informācija | Nav. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| **Rādītāji** | **2017. gads** | Turpmākie trīs gadi (*euro*) |
| **2018** | **2019** | **2020** |
| Saskaņā ar valsts budžetu kārtējam gadam | Izmaiņas kārtējā gadā, salīdzinot ar budžetu kārtējam gadam | Izmaiņas, salīdzinot ar 2017 gadu | Izmaiņas, salīdzinot ar 2017 gadu | Izmaiņas, salīdzinot ar 2017 gadu |
| 1 | 2 | 3 | 4 | 5 | 6 |
| 1. Budžeta ieņēmumi: | Projekts šo jomu neskar. |
| 1.1. valsts pamatbudžets, tai skaitā ieņēmumi no maksas pakalpojumiem un citi pašu ieņēmumi |
| 1.2. valsts speciālais budžets |
| 1.3. pašvaldību budžets |
| 2. Budžeta izdevumi: |
| 2.1. valsts pamatbudžets |
| 2.2. valsts speciālais budžets |
| 2.3. pašvaldību budžets |
| 3. Finansiālā ietekme: |
| 3.1. valsts pamatbudžets |
| 3.2. speciālais budžets |
| 3.3. pašvaldību budžets |
| 4. Finanšu līdzekļi papildu izdevumu finansēšanai (kompensējošu izdevumu samazinājumu norāda ar "+" zīmi) |
| 5. Precizēta finansiālā ietekme: |
| 5.1. valsts pamatbudžets |
| 5.2. speciālais budžets |
| 5.3. pašvaldību budžets |
| 6. Detalizēts ieņēmumu un izdevumu aprēķins (ja nepieciešams, detalizētu ieņēmumu un izdevumu aprēķinu var pievienot anotācijas pielikumā): |
| 6.1. detalizēts ieņēmumu aprēķins |
| 6.2. detalizēts izdevumu aprēķins |
| 7. Cita informācija | Projektam ir netieša finansiāla ietekme.Atbilstoši Valsts policijas sniegtajiem datiem par veiktajām pārbaudēm no 2014. gada 1. jūlija līdz 2016. gada maijam vidēji 16 % gadījumu autoceļu lietošanas nodeva nav samaksāta. Ieviešot Projektā noteikto prasību lielgabarīta un smagsvara pārvadājumu atļaujas sasaistei ar autoceļu lietošanas nodevas samaksu, lielgabarīta un smagsvara kravu pārvadātājiem būs jāsamaksā autoceļu lietošanas nodeva.2017.gada 1.janvārī stājās spēkā Grozījumi Latvijas Administratīvo pārkāpumu kodeksā, saskaņā ar ko tiek palielināts sods par autoceļu lietošanas nodevas maksāšanas pārkāpumiem un noteikts sods arī pārvadātājam. Plānots, ka abu iepriekšminēto pasākumu īstenošanas rezultātā ieņēmumi valsts budžetā no autoceļu lietošanas nodevas varētu palielināties par aptuveni 3 miljoniem *euro* gadā. |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| 1. | Nepieciešamie saistītie tiesību aktu projekti | Ir izstrādāts Ministru kabineta noteikumu projekts “Grozījums Ministru kabineta 2010. gada 28. decembra noteikumos Nr. 1228 „Noteikumi par lielgabarīta un smagsvara pārvadājumu atļaujas izsniegšanas valsts nodevas apmēru, samaksas kārtību un atbrīvojumiem”” (turpmāk – Grozījums Noteikumos Nr. 1228), saskaņā ar kuru paredzēts valsts nodevu diferencēt atkarībā no termiņa, uz kuru izdota lielgabarīta un smagsvara pārvadājumu atļauja, tādējādi neparedzot papildu finansiālu slogu pārvadātājiem, kas vēlēsies samaksāt autoceļu lietošanas nodevu uz īsāku termiņu nekā viens gads, līdz ar to lielgabarīta un smagsvara atļauju saņemot biežāk. Minētais noteikumu projekts nosūtīts saskaņošanai vienlaikus ar šī projekta nosūtīšanu atkārtotai elektroniskai saskaņošanai.  |
| 2. | Atbildīgā institūcija | Satiksmes ministrija |
| 3. | Cita informācija | Nav. |

|  |
| --- |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | Paziņojums par līdzdalības iespējām tiesību akta izstrādes procesā ievietots Satiksmes ministrijas tīmekļa vietnē, sadaļā “Izstrādē esošie attīstības plānošanas dokumenti un tiesību akti” 2016.gada 15.novembrī.Projekts nosūtīts Autopārvadātāju asociācijai “Latvijas auto”, biedrībai “Zemnieku saeima”, Latvijas Kokrūpniecības federācijai, Latvijas Darba devēju konfederācijai, Latvijas Tirdzniecības un rūpniecības kamerai, SIA “Cemex”, SIA “Pļaviņu DM”. |
| 2. | Sabiedrības līdzdalība projekta izstrādē | Atbilstoši Ministru kabineta 2009.gada 25.augusta noteikumiem Nr.970 „Sabiedrības līdzdalības kārtība attīstības plānošanas procesā” par projekta izstrādi tika informēti sabiedrības pārstāvji, ievietojot Paziņojumu par līdzdalības iespējām tiesību akta izstrādes procesā Satiksmes ministrijas tīmekļa vietnē. |
| 3. | Sabiedrības līdzdalības rezultāti | 1. Saņemta Latvijas Kokrūpniecības federācijas un biedrības “Zemnieku saeima” 2016. gada 2. jūnija vēstule Nr. 05/06-2016, kurā izteikts priekšlikums atļaujas dalāmu kokmateriālu un lauksaimniecības produkcijas lielgabarīta un smagsvara kravu pārvadāšanai ar specializētajiem lielgabarīta un smagsvara transportlīdzekļiem izsniegt uz termiņu, kas nepārsniedz termiņu, līdz kuram par transportlīdzekli ir samaksāta autoceļu lietošanas nodeva. Latvijas Kokrūpniecības federācijas un biedrības “Zemnieku saeima” priekšlikums ir ņemts vērā.2. Saņemta SIA “Cemex” 2017. gada 16. janvāra vēstule Nr. 07/01/2017, kurā informēts, ka daļa no SIA “Cemex” un citu pārvadātāju autoparka netiek izmantota visu gadu, līdz ar to grozījumi Noteikumos Nr.343 uzliks pienākumu maksāt autoceļu lietošanas nodevu par lielāku periodu, nekā tiks veikts pārvadājums.Pamatojoties uz iepriekš minēto, Grozījumā Noteikumos Nr. 1228 ir paredzēts valsts nodevas apmērs par lielgabarīta un smagsvara pārvadājumu atļaujas izsniegšanu uz termiņu līdz vienam mēnesim. Tādējādi pārvadātājiem, kuri pārvadājumus veic sezonāli vai kuri izvēlas maksāt autoceļu lietošanas nodevu reizi mēnesī, būs iespēja lielgabarīta un smagsvara pārvadājumu atļauju iegūt uz termiņu līdz vienam mēnesim, vienlaikus maksājot valsts nodevu, kas ir proporcionāli samazināta atkarībā no atļaujas derīguma termiņa. |
| 4. | Cita informācija | Nav. |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | VAS “Latvijas Valsts ceļi”. |
| 2. | Projekta izpildes ietekme uz pārvaldes funkcijām un institucionālo struktūru.Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Projekta īstenošana tiks veikta esošo cilvēkresursu ietvaros. Saistībā ar projekta izpildi nebūs nepieciešams veidot jaunas institūcijas vai likvidēt vai reorganizēt esošās. |
| 3. | Cita informācija | Nav. |

Anotācijas V sadaļa – projekts šo jomu neskar.

Satiksmes ministrs U. Augulis

Vīza: valsts sekretārs K. Ozoliņš

27.01.2017. 16:49

1808

D. Supe, 67028253

dace.supe@sam.gov.lv